钦定古今图书集成/历象汇编/乾象典/第040卷 > 《奔月卮歌》杨维桢
## 钦定古今图书集成/历象汇编/乾象典/第040卷 > 《奔月卮歌》杨维桢

神犀然光射方诸，海水拆裂双明珠。大珠飞上玉兔
白，小珠亦奔银蟾蜍。千年太阴炼成魄，岂识妖䗫吞
啖厄。刳胎乃堕欢伯计，玉斧椎开桃扇核。茅山外史
海上来，拾得海上称奇哉。按剑或为龙鬼夺，掷手自
戏仙人杯。雄雷雌电绕丹屋，顾兔清光吞在腹。醒来
不记墨淋漓，尘世随风散珠玉。铁崖仙客气如虹，金
桥银桥游月宫。素娥饮以白玉醴，羽衣起舞千芙蓉。
居然月宫化鲛室，坐见月中清泪滴。我方醉卧玉兔
旁，但觅大斗酌天浆。不用白兔长生药，不用千年不
死方。